

ข่าวประชาสัมพันธ์

30 สิงหาคม 2566

**บสย. ร่วมงาน “Plant Based Festival 2023”**

**พร้อมค้ำ Start up ตั้งต้นธุรกิจ -ต่อยอดลงทุน 1-3 ก.ย. 2566 สามย่านมิตรทาวน์**

บสย. ผนึก SME Thailand เปิดเวทีสร้างโอกาส SMEs ตั้งต้นคนรุ่นใหม่ กลุ่ม Start up ในงาน “Plant Based Festival 2023” มหกรรมอาหารแห่งอนาคต พร้อมยกทีมหมอหนี้ให้คำปรึกษาทางการเงิน ฟรี ส่งแคมเปญ โดนใจเพื่อการตั้งต้นธุรกิจ ค้ำประกันสินเชื่อ Start Up – Small Biz ฟรีค่าธรรมเนียม 2 ปีแรก ค้ำฯนาน 10 ปี พบ 8 ผลงานวิจัยสุดปังพร้อมแปลงร่างเป็นธุรกิจ ระหว่าง 1-3 กันยายน ชั้น 5 สามย่านมิตรทาวน์

นายกิตติพงษ์ บุรณศิริ รองผู้จัดการทั่วไป สายงานกลยุทธ์และผลิตภัณฑ์ บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ได้ร่วมกับ SMEs Thailand ผู้จัดงาน “Plant Based Festival 2023” มหกรรมอาหารเพื่ออนาคต ระหว่าง 1-3 กันยายน 2566 ณ สามย่านมิตรทาวน์ ภายใต้แนวคิด “บสย. พร้อมค้ำฯ นวัตกรรมอาหาร ปั้น Start up Plant Based สร้างนักธุรกิจรุ่นใหม่” เพื่อร่วมสร้างเครือข่ายผู้ประกอบการคนรุ่นใหม่ ที่สนใจลงทุนในกลุ่มนวัตกรรมอาหาร Plant Based ทั้งกลุ่มผู้ประกอบการตั้งต้น กลุ่มที่ต้องการขยายธุรกิจ แต่ยังขาดเงินทุน และต้องการที่ปรึกษาทางการเงิน ซึ่งสอดคล้องกับแผนและกลยุทธ์การพัฒนาผลิตภัณฑ์ค้ำประกันสินเชื่อของ บสย. ในโครงการค้ำประกันสินเชื่อ บสย. SMEs เข้มแข็ง

ภายในงาน บสย. ได้เตรียมนำผลิตภัณฑ์ค้ำประกันสินเชื่อ จากโครงการค้ำประกันสินเชื่อ บสย. SMEs เข้มแข็ง (PGS 10) สำหรับกลุ่ม Start up วงเงินค้ำฯ ตั้งแต่ 1 หมื่นบาท ถึง 1 แสนบาท พร้อมแคมเปญ โดนใจ ฟรีค่าธรรมเนียมค้ำ 2 ปี ปีถัดไปจ่ายคนละครึ่ง โดยรัฐบาลช่วยออกให้ และ ผลิตภัณฑ์ค้ำประกันกลุ่ม Small Biz สำหรับผู้ประกอบการอาชีพอิสระ ที่ต้องการต่อยอดขายกิจการ ค้ำประกันตั้งแต่ 1 หมื่นบาท ถึง 2 แสนบาท ฟรีค่าธรรมเนียมค้ำ 2 ปี พร้อมเปิดเวทีสร้างการรับรู้การค้ำประกันสินเชื่อเพื่อนักธุรกิจตั้งต้น “บสย. พร้อมค้ำฯ นวัตกรรมอาหาร ปั้น Start Up Plant Based สร้างนักธุรกิจรุ่นใหม่” และกิจกรรมให้คำปรึกษาภายในบูท บสย. TCG Fast & First รวดเร็ว รอบคอบ ที่ 1 ในใจ SMEs โดยทีมหมอหนี้ บสย. แนะนำ การลงทุน เริ่มต้นธุรกิจ บริหารทุน และบทบาทการค้ำประกันสินเชื่อของ บสย.ที่ช่วยให้ผู้ประกอบการ SMEs ประสบความสำเร็จในการเข้าถึงแหล่งทุน ลงทะเบียนปรึกษาหมอหนี้ ในงานที่ Line @tcgfirst

การจัดงานครั้งนี้ มีผู้ประกอบการในอุตสาหกรรมอาหาร Plant Based เข้าร่วมรวมกว่า 80 แบรนด์ มหาวิทยาลัยชั้นนำ รวม 8 ผลงานวิจัยที่พร้อมเปิดให้นักธุรกิจที่สนใจเข้าร่วมลงทุน อาทิ ชีส วีแกน นมโอ๊ต เครื่องดื่มโปรตีนสูงจากถั่วลันเตา นมข้าว Drinking Yogurt แกงเขียวหวานไก่ Plant Based ไข่ต้มพืชสะดวกเก็บสะดวกกิน พลัส เลอชั้น ขนมชั้นเพื่อสุขภาพลดน้ำตาลโดยไม่ใช้สารความหวานและเสริมใยอาหาร และ เครื่องดื่มรสขิงอัดก๊าซ

------------------------------